Návrh na poskytnutie humanitárnej pomoci Alžírsku

Žiadosťou zo dňa 22. mája 2003 požiadala Európska komisia Slovenskú republiku o poskytnutie humanitárnej pomoci Alžírsku, postihnutom v predchádzajúci deň prvými otrasmi spôsobenými intenzívnym zemetrasením a pokračujúcimi 27. mája 2003. 
Podľa upresnenia, zaslaného  Zastupiteľským úradom Slovenskej republiky v Alžíri požiadavky na poskytnutie pomoci spočívali v dodávkach techniky na odstraňovanie ruín po zrútených domoch a obnovu infraštruktúry, farmaceutické produkty na prvú zdravotnícku pomoc, na zabezpečenie dodávok zdravotne nezávadnej vody a prostriedky na zabezpečenie prechodného ubytovania pre postihnuté obyvateľstvo.
Na základe záverov pracovnej porady zo dňa 27. mája 2003, konanej na Úrade civilnej ochrany Ministerstva vnútra Slovenskej republiky, zúčastnené ústredné orgány štátnej správy dodatočne upresnili vlastné možnosti vyčlenenia finančných, resp. materiálnych prostriedkov na účely ich poskytnutia v rámci humanitárnej pomoci Alžírsku.
Vzhľadom na skutočnosť, že celkové možnosti vyčlenenia  požadovaného humanitárneho materiálu presahovali kapacitné možnosti leteckého špeciálu a s ohľadom na efektívnosť organizačného a finančného zabezpečenia, bol vybraný iba materiál zo zásob Ministerstva obrany Slovenskej republiky v hodnote 6 517 240 Sk bez nároku na finančnú úhradu a dopad na štátny rozpočet. 
Špecifikácia vyčleneného materiálu je uvedená v prílohe.
       S prihliadnutím na politicko-ekonomické záujmy Slovenskej republiky odporúčame vláde Slovenskej republiky pozitívne reagovať na žiadosť Európskej komisie a poskytnúť humanitárnu pomoc Alžírsku. 
       Doprava bude riešená leteckým špeciálom Leteckého útvaru Ministerstva vnútra Slovenskej republiky, pričom výdavky na ňu budú hradené zo zdrojov Ministerstva vnútra Slovenskej republiky, rozpočtovaných na účel poskytnutia medzinárodnej humanitárnej pomoci Slovenskou republikou pre rok 2003.
       Materiál prešiel skráteným medzirezortným pripomienkovým konaním, v rámci ktorého boli všetky pripomienky akceptované a zapracované.